## El Consell amplia la contractació d’emergència del subministrament d’un producte fitosanitari per a previndre la gomosi en els cultius de cítrics afectats per la riuada

*** Es preveu el repartiment de 5.300 quilograms addicionals del producte fitosanitari, per valor de 34.193 euros
* S’ha ampliat la relació de municipis afectats per la DANA que han de previndre els atacs de *phytophthora spp***

El Consell ha ratificat l’ampliació de la declaració d’emergència efectuada per la Conselleria d’Agricultura, Aigua, Ramaderia i Pesca per a la contractació del subministrament del producte fitosanitari Fosetil al 80 % WG, amb la finalitat de previndre els atacs de *phytophthora spp* (gomosi) en els cultius de cítrics afectats per la riuada del passat 29 d’octubre en la província de València.

Com que s’ha produït una ampliació en el nombre de municipis afectats per la dana, es fa necessari dur a terme un nou contracte d’emergència amb la finalitat exclusiva de poder atendre la demanda d’este producte fitosanitari per part d’estos nous municipis: Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Tuéjar, Villar del Arzobispo i Xeraco.

L’increment de superfície que ha de ser tractada suposa la necessitat d’adquirir 5.300 quilos més de producte fitosanitari amb un cost de 34.193 euros.

Les espècies de *phytophthora* es desenrotllen en el sòl i es disseminen per l’aigua. Els cítrics són especialment sensibles a esta malaltia. Per este motiu, en el cas de riuades com les del 29 d’octubre, en les quals les arrels dels arbres han quedat submergides durant dies, s’han incrementat els riscos, perquè les inundacions han arribat al tronc i a les branques.

Una vegada evacuades les aigües de les parcel·les de cítrics inundades, es fa necessari actuar de manera ràpida amb aplicació de fungicides per a evitar el desenrotllament de la gomosi, així com repetir els tractaments en els períodes de brotada dels arbres.

Fecha: 08/04/2025